b"\n_START_ARTICLE_\nFederaci\xc3\xb3 Catalana de Tir amb Arc\n_START_SECTION_\nHist\xc3\xb2ria\n_START_PARAGRAPH_\nEncara que durant els anys trenta el tir amb arc es practicava com a activitat l\xc3\xbadica, especialment en els campaments que feien algunes entitats excursionistes com l'Agrupaci\xc3\xb3 Excursionista, Etnogr\xc3\xa0fica i de Folklore (AEEF) o el Foment Excursionista de Catalunya, no estava organitzat com un esport. Precisament l'AEEF va crear el 1947 una secci\xc3\xb3 d'arquers i va organitzar en un campament a la Font de Banyeres de Centelles el primer concurs de tir amb arc que es va celebrar a l'estat espanyol. La mateixa entitat en va repetir un altre l'any seg\xc3\xbcent a les instal\xc2\xb7lacions de Piscines i Esports de Barcelona que va coincidir amb l'estrena a Espanya de la pel\xc2\xb7l\xc3\xadcula Les aventures de Robin Hood, la qual cosa va ajudar a donar a con\xc3\xa8ixer aquest esport. Un fet clau per a l'organitzaci\xc3\xb3 del tir amb arc a Catalunya es va produir el 1949, quan Eugenio-Santos Chavala va fundar el Club d'Arquers de Catalunya (CAC), la primera entitat de l'estat espanyol dedicada exclusivament a aquest esport. El CAC va organitzar aquell any el primer Campionat de Barcelona i Chavala i els seus amics pioners del tir amb arc catal\xc3\xa0 van ser convidats a participar en el III Torneig Postal Internacional, una competici\xc3\xb3 patrocinada per una empresa sueca que tenia la particularitat que es jugava a dist\xc3\xa0ncia; els participants competien des dels seus pa\xc3\xafsos i enviaven les seves puntuacions per correu. A Catalunya, aquella competici\xc3\xb3 es va disputar a les instal\xc2\xb7lacions del Reial Club de Polo sota l'organitzaci\xc3\xb3 del Club d'Arquers de Catalunya i va ser la llavor de la creaci\xc3\xb3 de la Federaci\xc3\xb3 Catalana. La Delegaci\xc3\xb3n Nacional de Deportes va autoritzar el Club d'Arquers de Catalunya a convocar una reuni\xc3\xb3 de totes les entitats interessades en el tir amb arc per fundar la Federaci\xc3\xb3 Catalana. La reuni\xc3\xb3 va tenir lloc l'1 d'agost de 1949 a la redacci\xc3\xb3 del diari El Mundo Deportivo i Eugenio-Santos Chavala va ser nomenat primer president, que es va avan\xc3\xa7ar un parell de mesos a la creaci\xc3\xb3 de la Federaci\xc3\xb3 Espanyola. Un any despr\xc3\xa9s, el 1950, es va celebrar a Barcelona el primer Sal\xc3\xb3 Nacional de Tir amb Arc organitzat per l'AEEF i la primera edici\xc3\xb3 del Campionat de Catalunya, mentre que el Campionat d'Espanya va n\xc3\xa9ixer tamb\xc3\xa9 aquell mateix any i el 1951, en la seva segona edici\xc3\xb3, va tenir lloc a la gespa de l'Estadi Ol\xc3\xadmpic de Montju\xc3\xafc. Al fundador Eugenio-Santos Chavala el va succeir com a president de la Federaci\xc3\xb3 Catalana Joan Rigall, el president de l'AEEF, que va inaugurar una sala de tir amb arc coberta al carrer Montealegre de Barcelona. Despr\xc3\xa9s va venir Paul Breysse, sota la presid\xc3\xa8ncia del qual el 1962 va n\xc3\xa9ixer la Lliga catalana i el 1966 es va estrenar la primera instal\xc2\xb7laci\xc3\xb3 estable de tir amb arc que va haver-hi a Catalunya: el camp del fossat del Castell de Montju\xc3\xafc, l'explotaci\xc3\xb3 del qual va ser concedida per cinquanta anys a la Federaci\xc3\xb3 Catalana._NEWLINE_Rafael Arenas, Manel Ferran Bauz\xc3\xa0 i Ricard Gil van ser els presidents en la d\xc3\xa8cada dels 70, \xc3\xa8poca en qu\xc3\xa8 per primera vegada va haver-hi una junta gestora per regir la federaci\xc3\xb3. Va ser durant onze mesos l'any 1977 despr\xc3\xa9s de la dimissi\xc3\xb3 de Bauz\xc3\xa0 i la va presidir Joan Ferrando. Quatre anys m\xc3\xa9s tard, el 1981, n'hi va haver una altra entre els mesos de maig i novembre formada per Cristina Llor\xc3\xa9, Josep Maria Casamor i Manuel Rubio despr\xc3\xa9s de la dimissi\xc3\xb3 en ple de la Junta Directiva presidida per Ricard Gil. La Federaci\xc3\xb3 Catalana de Tir amb Arc va estrenar entitat jur\xc3\xaddica pr\xc3\xb2pia el 10 d'abril de 1985, quan va ser inscrita en el Registre d'entitats esportives de la Generalitat de Catalunya sota el mandat de Joan Mart\xc3\xadn, que va ser el president que va viure els Jocs Ol\xc3\xadmpics de Barcelona'92, mentre que Joan Cuxart ho va ser durant els anys 90 i Josep Gregori, Jos\xc3\xa9 Javier Oc\xc3\xa9n i Francesc Altarriba, en la primera d\xc3\xa8cada del segle XXI. La federaci\xc3\xb3 t\xc3\xa9 compet\xc3\xa8ncia sobre sis disciplines: tir a l'aire lliure, en sala, de camp, recorregut de bosc, al pou i esqu\xc3\xad arc.\n_START_SECTION_\nEugenio-Santos Chavala Ibort (1949-1951)\n_START_PARAGRAPH_\nEra soci de la Uni\xc3\xb3 Excursionista de Catalunya i el Centre Excursionista de Gr\xc3\xa0cia i el 1947, en una acampada organitzada per l'Agrupaci\xc3\xb3 Excursionista, Etnogr\xc3\xa0fica i de Folklore, va descobrir el tir amb arc i el 1949 va fundar juntament amb un grup d'amics el Club d'Arquers de Catalunya, del qual va ser el seu primer secretari, i poc despr\xc3\xa9s la Federaci\xc3\xb3 Catalana. El 1950, en la primera edici\xc3\xb3 del Campionat de Catalunya, es va proclamar campi\xc3\xb3, i en el d'Espanya, que va tenir lloc a Madrid. El 1956 va fundar la primera galeria de tir amb arc de Barcelona i el 1962 es va convertir en seleccionador catal\xc3\xa0.\n_START_SECTION_\nJoan Rigall Casajuana (1951-1959)\n_START_PARAGRAPH_\nInsigne folklorista i excursionista va ser el primer president de l'Agrupaci\xc3\xb3 Excursionista, Etnogr\xc3\xa0fica i de Folklore que el 1947 va introduir el tir amb arc a Catalunya i Espanya organitzant un concurs a la Font de Banyeres de Centelles, va ser nomenat president de la Federaci\xc3\xb3 Catalana  el 22 de novembre de 1951 i va presentar la dimissi\xc3\xb3 el 12 d'abril de 1959. Durant el seu mandat,  va inaugurar la galeria de tir amb arc al carrer Montalegre de Barcelona.\n_START_SECTION_\nPaul Breysse Puig (1959-1969)\n_START_PARAGRAPH_\nEl 1949 va ser cofundador del Club d'Arquers de Catalunya, del qual es va convertir en vicepresident, i el mateix any va ser subcampi\xc3\xb3 absolut de Catalunya i campi\xc3\xb3 en dist\xc3\xa0ncies llargues. Dos anys m\xc3\xa9s tard va ingressar com a vocal a la federaci\xc3\xb3  i el 1959 va ser nomenat president. Durant el seu mandat el Govern Militar va cedir a la federaci\xc3\xb3, per una concessi\xc3\xb3 de cinquanta anys, una part del fossar del Castell de Montju\xc3\xafc per ser condicionat com un camp estable de tir amb arc, inaugurat el 1964.\n_START_SECTION_\nRafael Arenas Manso (1969-1975)\n_START_PARAGRAPH_\nVa estar vinculat al Club d'Arquers de Catalunya, i entr\xc3\xa0 a la Junta Directiva com a secretari sota la presid\xc3\xa8ncia de Paul Breysse, el va substituir en el c\xc3\xa0rrec el 3 de novembre de 1969 i es va mantenir com a president fins que el 18 de novembre de 1975.\n_START_SECTION_\nManuel Ferran Bauz\xc3\xa0 G\xc3\xb3mez (1976-1977 i 1981-1985)\n_START_PARAGRAPH_\nPracticant de nataci\xc3\xb3, b\xc3\xa0squet, pilota i tennis a m\xc3\xa9s del tir amb arc,  era un advocat especialitzat en dret esportiu i laboral que va ser primer vocal i despr\xc3\xa9s vicepresident del Consell Superior de Disciplina Esportiva i membre del Tribunal Arbitral de l'Esport del Comit\xc3\xa8 Ol\xc3\xadmpic Internacional. Va entrar com a vocal de la Junta Directiva presidida per Rafael Arenas, i va ser nomenat president el 3 de febrer de 1976 c\xc3\xa0rrec que va ocupar en una primera etapa fins al 25 de gener de 1977, quan va dimitir per discrep\xc3\xa0ncies amb el president de la Federaci\xc3\xb3 Espanyola, i posteriorment en una segona entre el 22 de novembre de 1981 i el 4 de novembre de 1985.\n_START_SECTION_\nRicard Gil Lombarte (1977-1981)\n_START_PARAGRAPH_\nArquer en actiu, va ocupar la secretaria en la primera Junta Directiva presidida per Manuel Ferran Bauz, i fou president del 1977 fins al 1981.\n_START_SECTION_\nJoan Mart\xc3\xadn Barrat (1985-1993)\n_START_PARAGRAPH_\nVa entrar com a secretari de la federaci\xc3\xb3 en la segona etapa de Manuel Ferran Bauz\xc3\xa0, va ser elegit president el 1985 fins al 1990 any en qu\xc3\xa8 va dimitir. Durant el seu mandat es va disputar a Barcelona el Campionat d'Europa i de la Mediterr\xc3\xa0nia, que va servir de prova test ol\xc3\xadmpica, i dos anys despr\xc3\xa9s els Jocs Ol\xc3\xadmpics de Barcelona. Tamb\xc3\xa9 va formar part del comit\xc3\xa8 executiu del Comit\xc3\xa8 Ol\xc3\xadmpic de Catalunya (COC) quan aquest es va constituir el 21 de juliol de 1989.\n_START_SECTION_\nJoan Cuxart Torralba (1993-2001)\n_START_PARAGRAPH_\nVicepresident de la Junta Directiva encap\xc3\xa7alada per Joan Mart\xc3\xadn com a representant del col\xc2\xb7lectiu dels arquers practicants de la modalitat de tir de recorregut de bosc, va substituir-lo interinament com a president quan aquest va deixar el c\xc3\xa0rrec a principis de 1993. Un any despr\xc3\xa9s, el 1994, va ser elegit president i despr\xc3\xa9s va repetir en les de 1998, cessant en el c\xc3\xa0rrec per decisi\xc3\xb3 pr\xc3\xb2pia el juny de 2001. Jutge nacional en la modalitat de recorregut de bosc, va participar en la redacci\xc3\xb3 i posada en marxa del reglament d'aquesta disciplina esportiva.\n_START_SECTION_\nJosep Gregori Font (2001-2004)\n_START_PARAGRAPH_\nVa comen\xc3\xa7ar a competir  el 1993 i va ser dues vegades subcampi\xc3\xb3 d'Espanya de l'especialitat d'arc de camp i va guanyar quatre t\xc3\xadtols estatals per equips i dues lligues catalanes. Com a dirigent, es va iniciar en el Club de Tir amb Arc de la Universitat Aut\xc3\xb2noma de Barcelona, del qual va ser president de 1995 a 2001, i el 1998 tamb\xc3\xa9 va ser un dels socis fundadors del Club d'Arquers de Caldes de Montbui, de la Junta Directiva del qual tamb\xc3\xa9 va formar part. Des de 1996, un any despr\xc3\xa9s d'entrar a la federaci\xc3\xb3, fins al 2005, un any despr\xc3\xa9s de deixar-la, va ser l'organitzador de l'Open Internacional de Tir de Camp de Montju\xc3\xafc. El mes d'octubre de 2003 va ser nomenat vicepresident de la Federaci\xc3\xb3 Espanyola i president de la seva Comissi\xc3\xb3 de tir de camp, i un any despr\xc3\xa9s cap de relacions amb la Federaci\xc3\xb3 Internacional. Des de 2004 fins a 2010 va actuar com a seleccionador nacional i capit\xc3\xa0 d'equip de la RFETA per la disciplina de Tir de Camp, actuant en quatre campionat del m\xc3\xb3n i tres d'Europa. En el Congres de la EMAU (avui WAE) de 2008 va ser elegit membre del seu Comit\xc3\xa8 de Camp i 3D, posici\xc3\xb3 que va exercir durant sis anys. Va participar en l'organitzaci\xc3\xb3 del Campionat del M\xc3\xb3n d'Aire Lliure Madrid 2005, del Campionat d'Europa de Sala Jaen 2006, del Campionat d'Europa de 3D Punta Umbr\xc3\xada 3008, i del Campionat del M\xc3\xb3n de 3D Sassari 2013, havet actuat com a delegat t\xc3\xa8cnic de la EMAU (avui WAE) en el Campionat d'Europa de 3D Sassari 2010\n_START_SECTION_\nJos\xc3\xa9 Javier Oc\xc3\xa9n Gonz\xc3\xa1lez (2004-2012)\n_START_PARAGRAPH_\nVa ser president del Club d'Arquers CET 10 (Col\xc2\xb7lectiu d'Esport per a Tothom 10) i la seva bona tasca al front d'aquesta entitat el va portar a la federaci\xc3\xb3, a la qual va entrar el 2001 com a tresorer de la Junta Directiva encap\xc3\xa7alada per Josep Gregori i va ser elegit president de la federaci\xc3\xb3 el 15 de juliol de 2004 encap\xc3\xa7alant una candidatura \xc3\xbanica, l'estiu de 2008 va ser reelegit en el c\xc3\xa0rrec.\n_START_SECTION_\nFrancesc Altarriba Garc\xc3\xada (2012-2017)\n_START_PARAGRAPH_\nMestre arquer i soci del Tir Arc Olesa des de 1990, ha estat internacional amb la selecci\xc3\xb3 espanyola i campi\xc3\xb3 d'Espanya d'arc corbat. Va entrar a la Junta Directiva sota la presid\xc3\xa8ncia de Jos\xc3\xa9 Javier Oc\xc3\xa9n, i el mes de mar\xc3\xa7 de 2010 va assumir el c\xc3\xa0rrec de coordinador t\xc3\xa8cnic esportiu de la secci\xc3\xb3 de base (fins a la categoria j\xc3\xbanior inclosa) i posteriorment el de president del mateix Comit\xc3\xa8 de Tecnificaci\xc3\xb3 d'Esport Base. Va ser elegit president com a candidat \xc3\xbanic, el 14 de juliol de 2012."